На основи члена 26. пас. 1. и 2. Закона о референдуме и народней инициятиви („Службени глашнїк РС”, число 111/21),

 Републична виберанкова комисия, на схадзки хтора отримана 3. децембра 2021. року, прилапела

**ОДЛУКУ**

**о утвердзованю тексту Информациї о Акту о пременки**

**Устава Републики Сербиї**

1. З тоту одлуку ше утвердзує текст Информациї о Акту о пременки Устава Републики Сербиї о чиїм ше потвердзованю гражданє вияшнюю на републичним референдуме хтори розписани за 16. януар 2022. року, а хтори глаши:

„**1) Акт о пременки Устава одноши ше лєм на правосудство и з нїм ше нє меняю други часци Устава**

 З Актом о пременки Устава меняю ше уставни одредби о ушореню судох и явних тужительствох (чл. 142–165. Устава). Маюци у оглядзе же єст медзизависносц медзи тима одредбами и другима одредбами Устава, вименєни и член 4. Устава хтори утвердзує начало подзелєня власци, член 99. Устава (Компетенциї Народней скупштини), член 105. Устава (Способ одлучованя у Народней скупштини), члена 172. Устава (Состав Уставного суду. Вибор и менованє судийох Уставного суду).

 У складзе з предписаним поступком за вименку Устава, гражданє ше на референдуме вияшнюю лєм на одредби хтори облапени у Акту о пременки Устава, док други одредби Устава нє предмет референдума.

**2)** **Предвидзую ше додатни уставни ґаранциї нєзависносци судства и судийох**

 У системи подзелєня власци на законодавну, вивершну и судску, судска власц нєзависна. Одношенє трох конарох власци засноване на медзисобним преверйованю и ровноваги, цо значи же анї судска власц нє може буц видвоєна зоз системи и одвичательна самей себе. Судска власц припада судом хтори нєзависни, а їх одлуку може превипитовац лєм компетентни суд у поступку яки предписани зоз законом, як и Уставни суд у поступку по уставней жалби. Судия нєзависни, а забранєни кажди нєпримерани уплїв на судию у окончованю судийскей функциї.

**3) Ґарантує ше стаємносц судийскей функциї**

У системи у хторей ше судийох вибера на одредзени часови период (можлївосц ревибору) мож поставиц питанє нєзависносци судийох. Прето предвидзене утаргованє першого вибору судийох на три роки. Судийска функция тирва од вибору за судию док судия нє наполнї роботни вик. Причини же би судийови скорей часу престала функция одредзени у Уставе, цо значи же зоз законом нє мож предписовац други причини за преставанє судийскей функциї. Одлуку о преставаню судийскей функциї приноши орґан хтори и вибера судийох – Високи совит судства.

**4) Найвисши суд у Републики Сербиї то Верховни суд**

 Предвидзена пременка назви найвисшого суду у Републики Сербиї место терашнєй назви – Верховни касацийни суд. Назва Верховни суд, хтору ше предвидзує, у складзе зоз правну традицию Сербиї, як и з компетенциями яки традиционално ма найвисши суд у держави.

**5) Судийох, предсидателя Верховного суду и предсидательох судох вибера Високи совит судства**

 Спрам важацих уставних одредбох, перши вибор судийох окончує Народна скупштина на предкладанє Високого совиту судства. З предложеним ришеньом, у Акту о пременки Устава Републики Сербиї утаргує ше вибор судийох у Народней скупштини и предвидзує ше вибор судийох лєм з боку Високого совиту судства. Тот орґан ма 11 членох, спомедзи хторих шесцме судийове хторих вибераю судийове, штирме познати правнїки хторих вибера Народна скупштина и предсидатель Верховного суду, хтори представя судску власц у цалосци. Представителє вивершней и законодавней власци вецей нє участвую у виборе судийох. Предсидателя Верховного суду и предсидательох судох, хторих спрам важацих уставних одредбох вибера Народна скупштина, убудуце будзе виберац Високи совит судства.

 За членох Високого совиту судства зоз шора познатих правнїкох можу буц вибрани особи зоз найменєй дзешец роками искуства у правним фаху, хтори нє можу буц члени политичней странки и муша буц достойни тей функциї. Їх вибера Народна скупштина после запровадзеного явного конкурса.

**6) Орґанизацийни пременки обезпечую самостойносц и одвичательносц явного тужительства**

Функцию явного тужительства окончую Верховни явни тужитель, главни явни тужителє и явни тужителє. Главни явни тужителє буду окончовац функцию терашнїх явних тужительох, а заменїки явних тужительох постаню явни тужителє, хтори окончую функцию явного тужительства вєдно зоз главнима явнима тужителями. З предвидзену пременку ше обезпечує векшу самостойносц и одвичательносц ношительох явнотужительскей функциї. У складзе з назву найвисшого суду у Републики Сербиї, пременєна назва найвисшого явного тужительства до Верховного явного тужительства, зоз хторим руководзи Верховни явни тужитель.

**7) Главних явних тужительох и явних тужительох вибера Високи совит тужительства**

 Главних явних тужительох и явних тужительох вибера Високи совит тужительства. За розлику од важацих уставних одредбох, главних явних тужительох вецей нє будзе предкладац Влада, анї виберац Народна скупштина. Верховного явного тужителя у Републики Сербиї и далєй вибера Народна скупштина, алє на предкладанє Високого совиту тужительства, после запровадзеного явного конкурса.

Високи совит тужительства самостойни державни орґан хтори обезпечує и ґарантує самостойносц явного тужительства, Верховного явного тужителя, главних явних тужительох и явних тужительох. Тот орґан ма 11 членох спомедзи хторих пейцме явни тужителє хторих вибераю главни явни тужителє и явни тужителє, штирме познати правнїки хторих вибера Народна скупштина, Верховни явни тужитель и министер цо компетентни за правосудство. Предвидзене огранїченє за министра цо компетентни за правосудство же нє може гласац у поступку утвердзованя дисциплинскей одвичательносци явних тужительох.

**8) Циль пременки Устава**

 Приношенє Акту о пременки Устава ма за циль обезпечиц векшу нєзависносц, ефикасносц и одвичательносц судства, векшу самостойносц и одвичательносц явного тужительства, лєпшу защиту правох гражданох и моцнєнє панованя права.”

2. Тоту одлуку обявиц у „Службеном глашнїку Републики Сербиї”, на веб-презентациї Републичней виберанковей комисиї и у медийох и доручиц гражданом хтори маю право вияшньованя на републичним референдуме пре потвердзованє Акту о пременки Устава Републики Сербиї, на адресу места биваня.

02 число 014-125/21

У Беоґрадзе, 3. децембра 2021. року

**Републична виберанкова комисия**

 Предсидатель,

 Владимир Димитриєвич, с.р.